**Futókörök Napja – 2024.**

A Szabadidősport-eseményszervezők Országos Szövetsége (SZEOSZ) **2024. április 27**-én (szombat) immár negyedik alkalommal rendezi meg a **Futókörök Napja** elnevezésű egy napos, országszerte egyszerre 20 helyszínen lebonyolításra kerülő futóversenyt, amelyhez a tavalyi évhez hasonlóan **a XV. kerület** idén is csatlakozott!

A rendezvény célja, hogy az eseményre az egyes helyszíneken regisztrálók minél több kilométert tegyenek meg futva vagy gyalogolva a rendezvény helyszínéül szolgáló rekortán borítású futókörökön.

**Helyszín:** 1157 Budapest, Páskom park – rekortán futópálya

*(A rekortán futópálya Újpalotán, a Páskom parki óvoda mögötti területen található, a 69-es villamos végállomásától 2 percnyi sétára.)*

**Időpont:** 2024. április 27. (szombat) 9:00 - 17:00 óra között

**Táv:** Minimum egy kör a rekortán futópályán, ami 1.008 méter, de természetesen mindenki futhat ennél sokkal többet is.

**Nevezés:** A részvétel ingyenes, de helyszíni, vagy online előregisztrációhoz kötött. (Előnevezésre a [www.futokoroknapja.hu](http://www.futokoroknapja.hu) oldalon keresztül van lehetőség) A versenyközpont 8:00 órakor nyit, és egészen 16:45-ig nevezhetnek a futni, mozogni vágyók.

**Lebonyolítás:** A futópálya rajt-cél zónájában felállított versenyközpontnál történő regisztrációt követően a résztvevők **1.000 Ft letéti díj ellenében karra rögzíthető távolságmérő chipet kapnak**, amelyet a futás közben végig viselniük kell, és minden megtett kör után „le kell pittyegtetniük” a célkapu mellett található leolvasóknál. A távolságmérő chipet az utolsó teljesített kört követően le kell adni a nevezési pultnál, ezt követően **a letéti díjat a résztvevők visszakapják**.

Ugyanazon a helyszínen, a nap folyamán több alkalommal is rajthoz lehet állni (ebben az esetben a résztávok összeadódnak), azonban amennyiben a résztvevő egy helyszínen már nevezett és teljesített, úgy más helyszínen már nem futhat a verseny keretein belül.

**Díjazás: A három legnagyobb távot futó résztvevő 25.000, 15.000 és 10.000 Ft-os sporteszközutalvány díjazásban részesül!**

**Minden résztvevő zsákbamacska sorsoláson vehet részt, amely során értékes sporteszközök és sportfelszerelések nyerhetők.**

A részletes versenykiírás szintén a [www.futokoroknapja.hu](http://www.futokoroknapja.hu) oldalon érhető el.

***Szeretettel várjuk Önt és családját is 2024. április 27-én 9:00 és 17:00 között a Páskom parkban található rekortán futópályán, a Futókörök Napja XV. kerületi helyszínén!***